‏‏‏12 אפריל 2015

**רפי יומטוביאן נבחר למנהל מחוז תל-אביב והמרכז במרכז הישראלי לאפוטרופסות – הקרן לטיפול בחסויים**

**רפי יומטוביאן** (42) נבחר למנהל מחוז תל-אביב והמרכז במרכז הישראלי לאפוטרופסות – הקרן לטיפול בחסויים. יומטוביאן מחליף בתפקידו את **נחמה כץ**, ששימשה במשך שנים רבות כמנהלת המחוז ופרשה בימים אלה לגמלאות.

רפי יומטוביאן, בוגר תואר שני למצטיינים בעבודה סוציאלית, התמחות במדיניות רווחה, מאוניברסיטת תל-אביב, כשאת התואר הראשון בעבודה סוציאלית (התמחות בשיקום) סיים בהצטיינות יתרה. הוא בעל ניסיון בתחום השיקום וניהול גופי רווחה ובריאות ובתפקידו האחרון שימש כסמנכ"ל תאגיד הבריאות (קרן המחקרים), במרכז הרפואי איכלוב תל-אביב.

קודם לכן שימש יומטוביאן כמנהל יחידה שיקומית באגף לשיקום סוכנים בשירות הביטחון הכללי (שב"כ) וכן כמנהל משאבי אנוש רמת"א ומנהל פיתוח ארגוני בחטיבת כלי טייס אזרחיים בתעשייה האווירית. בתפקידיו הצבאיים תכנן ופיקד על פעילויות מבצעיות בתחום המודיעין ובעל שני פרסי מצטיין יום העצמאות, הן כקצין סדין והן כמצטיין מפקד זרוע היבשה. בעל ציון לשבח ואות המתנדב, על פעילותו ההתנדבותית בתחומי קליטת עליה וזכויות ניצולי שואה.

מנכ"ל המרכז הישראלי לאפוטרופסות, **ד"ר זאב פרידמן**, ציין כי יומטוביאן נבחר מבין עשרות מועמדים, טובים וראויים, שהגישו מועמדותם לתפקיד. מינויו אושר על-ידי מועצת הנאמנים של המרכז הישראלי לאפוטרופסות, בראשות **דוד ברודט**.

המרכז הישראלי לאפוטרופסות – הקרן לטיפול בחסויים, הינו תאגיד האפוטרופסות הגדול והוותיק בישראל, שהוקם בשנת 1977, על-ידי האפוטרופוס הכללי במשרד המשפטים. המרכז מספק רשת הגנה, ביטחון ודאגה לאלפי אנשים בכל הגילאים – ילדים, צעירים, בוגרים וקשישים, שאינם יכולים או מסוגלים לדאוג לעצמם, ובית המשפט לענייני משפחה מינה להם אפוטרופוס, שידאג לכל צרכיהם. המרכז נותן שירות בפריסה ארצית, באמצעות צוות רב מקצועי, בארבעה מחוזות: מחוז חיפה והצפון; מחוז תל-אביב והמרכז; מחוז באר-שבע והדרום; מחוז ירושלים והסביבה.

 **צילום: יחסי ציבור**

רפי יומטוביאן

**(אישור לשימוש בתמונה ללא עלות)**